《题李白郎官湖》
元代·范梈

当时郎官奉使出咸京，仙人千里来相迎。画船吹笛弄《绿水》，何意芳洲遗旧名。

唐祠芜没知何代，惟有东流水长在。黎侯独起梁栋之，彷佛云中昔轩盖。

南飞越鸟北飞鸿，今古悠悠去住同。富贵何如一杯酒，愁来无地酹西风。

大别山高几千尺，隔城正与祠相值。青猿夜抱月光啼，挂在东湖之石壁。

黎侯本在斗南家，枕戈犹自忆烟霞。祇拟将身报天子，不负胸中书五车。

昨者相逢玉阙下，别来几日秋潇洒。黄叶当头乱打人，门前系著青骢马。

君今归去钓晴湖，我亦明年辞帝都。若过湖边定相见，为问仙人安稳无。

作者简介：范梈（pēng）（1272—1330）元代官员、诗人，与虞集、杨载、揭傒斯齐被誉为“元诗四大家”。字亨父，一字德机，人称文白先生，清江（今江西樟树）人。历官翰清江林院编修、海南海北道廉访司照磨、福建闽海道知事等职，有政绩，后以疾归。其诗好为古体，风格清健淳朴，用力精深，有《范德机诗集》。